钦定古今图书集成/明伦汇编/官常典/第749卷 > 何燮 左相申 吴巡检 唐良锐 胡渊
## 钦定古今图书集成/明伦汇编/官常典/第749卷 > 何燮 左相申 吴巡检 唐良锐 胡渊

按《明外史忠义传》：“燮字中理，晋江人。举于乡，历知灵
山、桂东二县。崇祯中，为亳州知州。州自八年以后，流
贼土寇交横，益以饥馑，居民死徙过半。燮尽心拊循，
营战守具甚备。未几，山东、河南土寇迭至，燮战卢家
庙，生擒贼魁二人，刳其肠示众，抚降者数千人。十五
年二月，李自成陷河南，居民尽室逃，城空不能守。贼”
至，执燮欲降之，骂不屈，断足割胸而死。悬首市上三
日，耳鼻犹动。贼遂纵兵四出，霍丘、灵壁、盱眙皆陷。霍
丘，八年春尝陷，至是再陷。知县左相申率兵巷战，力屈，被执，死之。巡检吴姓者，斗死。灵壁知县唐良锐，全
州举人。城陷，抗骂死。盱眙先被陷。贼来寇，士民悉走，
主簿胡渊不去。或言：“君非正官，盍避诸？”渊正色曰：“吾
亦守土吏，可偷生耶？”县故无城，持㦸至龟山寺力斗，
殪数人。贼骇欲遁，会马蹶被执，奋骂而死。渊，永年人，
起家贡生。